Μοντέρνο πένταθλο

Το Μοντέρνο Πένταθλο είναι ολυμπιακό άθλημα που συνδυάζει πέντε διαφορετικά αθλήματα:

 Κολύμβηση
 Εμπόδια (OCR)
 Ξιφασκία
 Σκοποβολή και Τρέξιμο (Laser Run)
Σύμφωνα με δημοσιεύματα, τον Νοέμβριο του 2021, μετά τον τραυματισμό ενός αλόγου από την αθλήτρια Annika Schleu στους Ολυμπιακούς Αγώνες του Τόκιο, η Διεθνής Ομοσπονδία αποφάσισε την αντικατάσταση της Ιππασίας με το άθλημα των Εμποδίων (OCR) στο Μοντέρνο Πένταθλο, μετά τους Ολυμπιακούς του Παρισιού το 2024.

Η νέα μορφή του αθλήματος θα περιλαμβάνεται κανονικά στο Ολυμπιακό πρόγραμμα των Αγώνων του Λος Άντζελες το 2028.

Ωστόσο, μετά το 2028, θα περάσει ξανά από αξιολόγηση από τη Διεθνή Ολυμπιακή Επιτροπή, προκειμένου να αποφασιστεί αν θα παραμείνει στο Ολυμπιακό πρόγραμμα για τις μελλοντικές διοργανώσεις.
 Ιστορικά στοιχεία 

Η σύνθεση των αθλημάτων που απαρτίζουν το Μοντέρνο Πένταθλο συμβολίζει έναν πολεμιστή που αγωνιζόταν στην πρώτη γραμμή του μετώπου και προσπαθώντας να μεταφέρει ένα μήνυμα στα μετόπισθεν χρησιμοποίησε όλες τις δυνάμεις του.

Συγκεκριμένα, αρχικά πολέμησε έφιππος (ιππασία) με το πιστόλι (σκοποβολή) και το ξίφος του (ξιφασκία). Όταν σκοτώθηκε το άλογό του, αναγκάστηκε να κολυμπήσει (κολύμβηση) και να τρέξει (ανώμαλος δρόμος) προκειμένου να πετύχει το στόχο του.

Ο πενταθλητής αντικατοπτρίζει το χαρισματικό αγωνιστή, ο οποίος διαθέτει ταλέντο και ικανότητες να αντεπεξέλθει σε πολλές και διαφορετικές μορφές άθλησης.

Το Μοντέρνο Πένταθλο συμπεριλαμβάνεται στη λίστα των ολυμπιακών αθλημάτων από τους Ολυμπιακούς Αγώνες της Στοκχόλμης (1912). Διεξάγεται σαν ατομικό αγώνισμα. Ως τους Ολυμπιακούς Αγώνες του Σίδνεϊ (2000) ήταν μόνο ανδρικό αγώνισμα. Από την Ολυμπιάδα του 2000 προστέθηκε και γυναικείο.

Επίσημος διεθνής φορέας του αθλήματος είναι η "Διεθνής Ομοσπονδία Μοντέρνου Πεντάθλου", η οποία εδρεύει στο Μονακό, από το 1948.

Στην Ελλάδα υπάγεται στην "Ελληνική Ομοσπονδία Μοντέρνου Πεντάθλου" (ΕΟΜΟΠ) που ιδρύθηκε το 2001. Όμως, ως άθλημα εμφανίστηκε για πρώτη φορά το 1979. Παλιότερα υπαγόταν στον ΣΕΓΑΣ.

 Αγωνιστικά στοιχεία 

Παλιότερα οι αθλητές αγωνίζονταν σε ένα άθλημα κάθε μέρα επί πέντε συνεχείς ημέρες. Όμως, από το 1996 καθιερώθηκε να αγωνίζονται διαδοχικά και στα πέντε διαφορετικά αθλήματα μέσα σε μια ημέρα, σε διάστημα 90 λεπτών.

Αναλυτικά, ο αθλητής ή η αθλήτρια αγωνίζεται σε καθένα από τα επιμέρους αθλήματα και το άθροισμα των ατομικών βαθμολογιών που θα συγκεντρώσει καθορίζει την κατάταξή του. Νικητής είναι εκείνος που θα μαζέψει τους περισσότερους βαθμούς. Στο ομαδικό νικήτρια ομάδα ανακηρύσσεται εκείνη που οι αθλητές της θα συγκεντρώσουν συνολικά το μεγαλύτερο άθροισμα βαθμών. Κάθε ομάδα έχει τρεις αθλητές.

Σε ορισμένες διοργανώσεις όπως στα Παγκόσμια ή Διηπειρωτικά Πρωταθλήματα συμπεριλαμβάνονται και αγώνες σκυταλοδρομίας.

Η σειρά των επιμέρους αγωνισμάτων κατά τους τελικούς είναι: Ξιφασκία, Εμπόδια, Κολύμβηση, Σκοποβολή και Τρέξιμο.

 Τα αγωνίσματα 

 Σκοποβολή & Τρέξιμο
Οι αθλητές ξεκινούν με τρέξιμο, διανύοντας 600 μέτρα πριν φτάσουν στον σταθμό σκοποβολής, όπου καλούνται να πετύχουν 5 εύστοχες βολές με πιστόλι τύπου laser από απόσταση 10 μέτρων. Αυτός ο κύκλος — τρέξιμο 600 μέτρων και στη συνέχεια σκοποβολή μέχρι 5 εύστοχες βολές — επαναλαμβάνεται συνολικά τέσσερις φορές. Συνολικά, οι αθλητές εκτελούν 4 σετ σκοποβολής (4x5 εύστοχες βολές) και τρέχουν συνολικά 5 φορές από 600 μέτρα, δηλαδή 3.000 μέτρα. Ο αγώνας ξεκινά και τελειώνει με τρέξιμο, ενώ η σκοποβολή παρεμβάλλεται μεταξύ των γύρων τρεξίματος.
 Ξιφασκία

Αγώνισμα ξίφους μονομαχίας (τύπου επέ). Ο κάθε άθλητής αγωνίζεται διαδοχικά με όλους τους υπόλοιπους σε αγώνα διάρκειας ενός λεπτού. Όποιος πετυχαίνει χτύπημα νικά. Αν μέσα στο λεπτό κανείς δεν έχει επιτυχία τότε θεωρούνται και οι δυο χαμένοι. 

 Κολύμβηση

Αγώνισμα 200 μ. ελεύθερο. Οι αθλητές αγωνίζονται μια φορά σε σειρές και υπολογίζεται ο χρόνος τους και όχι η θέση.

 Εμπόδια (OCR)

 Οι αθλητές καλούνται να ολοκληρώσουν μια διαδρομή μήκους 70–80 μέτρων, στην οποία περιλαμβάνονται 7 διαφορετικά εμπόδια που δοκιμάζουν τη δύναμη, την ευκινησία, την ισορροπία και την αντοχή τους.  Τα εμπόδια επιλέγονται με κλήρωση μία ημέρα πριν από τον αγώνα, και κάθε φορά η διαδρομή είναι διαφορετική, ώστε να διασφαλίζεται η ποικιλία και η ίση πρόκληση για όλους τους συμμετέχοντες. 

Παραπομπές

 Εξωτερικοί σύνδεσμοι 
 UIPM, Διεθνής Ομοσπονδία 
 ΕΟΜΟΠ, Ελληνική Ομοσπονδία

Κατηγορία:Αθλήματα
Κατηγορία:Ολυμπιακά αθλήματα
Κατηγορία:Ατομικά αθλήματα
Κατηγορία:Κολύμβηση
Κατηγορία:Ιππασία
Κατηγορία:Ξιφασκία
Κατηγορία:Σκοποβολή
Κατηγορία:Στρατιωτικός αθλητισμός